Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 848/11/7703	Kežmarok, 31.12.2012
EEČ : 2-56-55-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období najmenej od 1.1.2010 až doposiaľ, v Kežmarku a inde,  s výnimkou mesiacov, kedy výživné uhradil, neprispieval pravidelne na výživu svojho maloletého syna XXXXX, nar. XXXXX, a to aj napriek tomu, že mu táto povinnosť vyplýva zo Zákona o rodine ako aj  rozsudkom Okresného súdu v Spišskej Novej Vsi sp. zn. 11 P 135/2009 zo dňa 17.4.2009, ktorý nadobudol právoplatnosť dňa 23.4.2009 a ktorým bol zaviazaný povinnosťou prispievať na výživu mal. Petra sumou 50,- € mesačne počnúc dňom 1.2.2009 ako aj rozsudkom Okresného súdu v Kežmarku sp. zn. 2C 97/2009 zo dňa 17.12.2009, ktorý nadobudol právoplatnosť dňa 2.2.2010, a ktorým bol zaviazaný prispievať na výživu mal. Petra sumou 40,- € mesačne počnúc dňom 2.2.2010, vždy do každého 20-teho dňa v mesiaci vopred do rúk matky XXXXX, čím mu takto vznikol dlh voči matke za vyššie uvedené obdobie  v sume najmenej 1.370,-€ 
lebo zanikla trestnosť činu
Odôvodnenie:
Uznesením vyšetrovateľa Okresného riaditeľstva PZ SR, Odbor kriminálnej polície v Kežmarku sp. zn. ORP – 445/KP – KK – 2011 zo dňa 21.12.2011 bolo začaté trestné stíhanie a uznesením tej istej spisovej značky zo dňa 21.2.2011 bolo vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b/ Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

          Obvinený XXXXX v priebehu vykonaného vyšetrovania k veci uviedol, že  je si vedomý vyživovacej povinnosti voči mal. XXXXX. 
          On výživné neplatil riadne z dôvodu, že sa stará o ďalšie svoje tri deti, výživné sa snažil posielať ako mohol. Potom si požičal peniaze a celú dlžnú čiastku vyplatil a aj ďalej platí výživné riadne, o čom predkladá doklady. Je mu ľúto, že výživné neplatil, ale stará sa o tri deti, z ktorých 2 sú ťažko postihnuté. 

          Svedkyňa – poškodená XXXXX vypovedala, že bývalý manžel v rámci plnenia výživného vyplatil v r. 2009 sumu 525,- €, mal vyplatiť 550,- €, v r. 2010 zaplatil len 236,- € a mal zalpatiť 490,- €, v roku 2011 zaplatil len sumu 259,- € a mal zaplatiť sumu 480,- € a za mesiace január 2012 a február 2012 zaplatil sumu 45- €, kde má dlh v sume 495,- €. O dieťa sa nezaujíma, darčeky mu nekupuje, pomáhajú jej rodičia. Následne vypovedala, že otec dieťaťa jej nedlhuje žiadne peniaze, bývalý manžel si splnil dodatočne vyplatil vo viacerých splátkach celé dlžné výživné, o čom predkladá potvrdenia a výpisy z banky, ako aj ústrižok poštovej poukážky.

             Do spisového materiálu boli zabezpečené listinné dôkazy, a to rozsudok Okresného súdu v Kežmarku 2C 97/2009, rozsudok Okresného súdu v Spišskej Novej Vsi 11 P 135/2009, rodný list dieťaťa, prehľad neplnenia vyživovacej povinnosti,  fotokópie ústrižkov poštových poukážok, výpisy z bánk preukazujúce vklady v hotovosti, ktoré preukazujú úhradu výživného, doklady o nákupe vecí pre dieťa, uznesenie o zastavení trestného stíhania Obvodného oddelenia PZ SR v Kežmarku ORP  2353/KK – PP -2009, správy Úradu práce, sociálnych vecí a rodiny, detašované pracovisko XXXXX, Úradu práce, sociálnych vecí a rodiny XXXXX, Sociálnej poisťovne Poprad, správu Obvodného úradu, odbor živnostenského podnikania XXXXX, charakteristika a odpis z registra trestov.   

              Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej 3 mesiace v období 2 rokov ničím neprispieval na výživu iného. S poukazom na zistené skutočnosti, teda že dlžné výživné bolo uhradené v plnej výške, boli splnené podmienky ustanovenia § 86 písm. a/ Trestného zákona o účinnej ľútosti, trestnosť činu zanikla.
 
         V zmysle ustanovenia § 215 ods. 1 písm. g/ Trestného poriadku prokurátor zastaví trestné stíhanie, ak trestnom činu zanikla.       

         Z dôvodov vyššie uvedených preto bolo potrebné rozhodnúť tak, je to uvedené vo výrokovej časti tohto uznesenia a trestné stíhanie vedené voči                                                   
obvinenému XXXXX, vedené pre skutok a prečin zanedbania povinnej výživy podľa § 207 ods. 1, ods. 3 písm. b/ Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor